Breithiúnas na Cúirte Breithiúnais (an Dara Dlísheomra) an 14 Meán Fómhair 2023 (iarraidh ar réamhrialú ó Tribunal Superior de Justicia de Galicia – an Spáinn) – DX v Instituto Nacional de la Seguridad Social (INSS), Tesorería General de la Seguridad Social (TGSS)
(Cás C-113/22 1, TGSS (Liúntas máithreachais a dhiúltú))
(Tarchur chun réamhrialú – Beartas sóisialta – Treoir 79/7/CEE – Cóir chomhionann idir fir agus mná i gcúrsaí slándála sóisialta – Airteagal 6 – Rialacháin náisiúnta lena bhforáiltear don cheart chun forlíonadh pinsin do mhná amháin – Breithiúnas na Cúirte arna thabhairt faoin nós imeachta um réamhrialú gur idirdhealú díreach atá sa rialachán seo bunaithe ar ghnéas – Cleachtas riaracháin leanúint ar aghaidh leis an rialachán seo a chur i bhfeidhm in ainneoin an bhreithiúnais sin – Idirdhealú ar Leith – Cúiteamh airgid – Costais a bhaineann le speansais agus táillí dlíodóir a aisíoc)
Teanga an cháis: an Spáinnis
An chúirt a rinne an tarchur
Tribunal Superior de Justicia de Galicia
Páirtithe sna príomhimeachtaí
Iarratasóir: DX
Cosantóirí: Instituto Nacional de la Seguridad Social (INSS), Tesorería General de la Seguridad Social (TGSS)
An chuid oibríochtúil
Maidir le Treoir 79/7/CEE ón gComhairle an 19 Nollaig 1978 maidir le prionsabal na córa comhionainne idir fir agus mná i gcúrsaí slándála sóisialta a chur chun feidhme de réir a chéile, agus go háirithe Airteagal 6 di,
ní mór léiriú a dhéanamh mar seo a leanas:
i gcás inar dhiúltaigh an t-údarás inniúil d’iarratas ar fhorlíonadh pinsin a dheonú, arna chur isteach ag comhalta fireann, de bhun reachtaíochta náisiúnta lena gcuirtear srian ar dheonú an fhorlíonaidh sin do chomhaltaí baineanna, i gcás inarb ionann an reachtaíocht sin agus idirdhealú díreach ar fhorais inscne de réir bhrí Threoir 79/7, arna léiriú ag an gCúirt Bhreithiúnais i réamhrialú a tugadh roimh an gcinneadh lena ndiúltaítear iarratas den sórt sin, ní mór don chúirt náisiúnta, ar tugadh caingean os a comhair i gcoinne an chinnidh sin, treoir a thabhairt don údarás sin, ní hamháin an forlíonadh pinsin a ndearnadh iarratas ina leith a dheonú don duine lena mbaineann, ach freisin cúiteamh iomlán a íoc leis sa damáiste a bhain dó iarbhír de thoradh an idirdhealaithe, i gcomhréir leis na rialacha náisiúnta is infheidhme, lena n-áirítear na costais agus na táillí dlíodóirí arna dtabhú sna himeachtaí, i gcás inar glacadh an cinneadh sin i gcomhréir le cleachtas riaracháin a bhaineann le leanúint den reachtaíocht sin a chur i bhfeidhm d’ainneoin an bhreithiúnais sin, agus ar an gcaoi sin oibleagáid a chur ar an duine lena mbaineann a cheart chun an fhorlíonta sin a dhearbhú os comhair na gcúirteanna.
____________
1 IO C 244, 27.6.2022.